V článku 7 predmetného nariadenia sa uvádza: „Komisia do 12. augusta 2016 a potom každých päť rokov predloží Európskemu parlamentu a Rade hodnotiacu správu o štatistike zostavenej podľa tohto nariadenia, a najmä o jej význame a záťaži, ktorú pre podniky predstavuje.“.

Oddiel 5 sa zameriava na opatrenia prijaté s cieľom znížiť zaťaženie podnikov.

Posledný oddiel 6 sa zaoberá možnými budúcimi opatreniami na aktualizáciu právneho rámca vzhľadom na závery z predošlých oddielov. Zároveň sa v ňom posudzuje možný dosah nových používateľských potrieb a zdrojov údajov na štatistiku cestovného ruchu vymedzenú v nariadení.

2.Prehľad európskej štatistiky cestovného ruchu

Cestovný ruch má v Európskej únii dôležité miesto v hospodárstve všetkých členských štátov, pričom činnosti v oblasti cestovného ruchu sú významným zdrojom zamestnanosti. Akékoľvek hodnotenie jeho konkurencieschopnosti si vyžaduje dobré znalosti o objeme cestovného ruchu, jeho charakteristikách, profile turistov, miere výdavkov na cestovný ruch a prínosoch pre európske ekonomiky. Primárnym základom oficiálnej harmonizovanej štatistiky ponuky a dopytu v cestovnom ruchu je nariadenie (EÚ) č. 692/2011. Na jednej strane pokrýva údaje o kapacite a využití ubytovacích zariadení cestovného ruchu v EÚ a na druhej údaje o cestách obyvateľov EÚ. Prvé zo spomínaných údajov sa zväčša získavajú od firiem v sektore ubytovania (mesačné a výročné údaje, ktoré členské štáty zasielajú Komisii v agregovaných tabuľkách); tie druhé sa obyčajne získavajú zisťovaním v domácnostiach (výročné údaje predkladané čiastočne vo forme agregovaných tabuliek a čiastočne ako mikroúdaje).

Okrem údajov striktne vyžadovaných nariadením Eurostat pravidelne vydáva aj informácie o cestovnom ruchu, ktoré majú ekonomickejší charakter a sú založené na súvisiacej podnikovej či sociálnej štatistike.

Komplexné dátové súbory, súhrnné tabuľky a príslušné články sú ľahko dostupné na webových stránkach Eurostatu v sekcii venovanej cestovnému ruchu.

3.Vykonávacie opatrenia a delegované akty

Podľa nariadenia (EÚ) č. 692/2011 má Komisia formou vykonávacích aktov vymedziť podrobnosti a štruktúru správ o kvalite údajov (článok 6 ods. 4), ako aj praktické opatrenia na zasielanie údajov (článok 9 ods. 2 a 3). Na tento účel sa prijalo vykonávacie nariadenie Komisie (EÚ) č. 1051/2011.

Nariadenie (EÚ) č. 692/2011 splnomocňuje Komisiu prijímať delegované akty:

ktorými sa menia vymedzenia pojmov podľa zmien v medzinárodných vymedzeniach pojmov (článok 2 ods. 2),

ktorými sa menia lehoty na zasielanie údajov s cieľom zohľadniť hospodársky, sociálny a technický vývoj (článok 9 ods. 5) a

ktorými sa prispôsobujú prílohy s cieľom zohľadniť hospodársky, sociálny a technický vývoj. Komisia však nemôže zmeniť ustanovenia príloh týkajúce sa nepovinnej povahy požadovaných údajov a obmedzenia rozsahu (článok 3 ods. 2).

Komisia doposiaľ prijala jeden delegovaný akt – delegované nariadenie Komisie (EÚ) č. 253/2013, ktorým sa menili určité vymedzenia pojmov spojené s dosiahnutým stupňom vzdelania vzhľadom na zmeny v Medzinárodnej klasifikácii štandardov vzdelávania (ISCED).

V súlade s článkom 11 ods. 2 nariadenia (EÚ) č. 692/2011 prijala Komisia 20. januára 2016 správu o delegovaní právomoci.

4.Vykonávanie nariadenia

Podľa nariadenia (EÚ) č. 692/2011 členské štáty zbierajú, zostavujú, spracúvajú a zasielajú zosúladenú štatistiku o ponuke a dopyte v oblasti cestovného ruchu. Komisia hodnotí kvalitu zasielaných údajov a uverejňuje ich na webovej stránke Eurostatu vo forme tabuliek, viacrozmerných databáz alebo analytických článkov. Tento oddiel hodnotí vykonávanie predmetného nariadenia na základe štandardných kritérií kvality európskej štatistiky.

4.1. Relevantnosť

Relevantnosť vyjadruje mieru, do akej štatistika zodpovedá súčasným a potenciálnym potrebám používateľov.

Lepšie zohľadnenie potrieb používateľov je hlavným cieľom nariadenia (EÚ) č. 692/2011. Aktuálne produkovaná európska štatistika cestovného ruchu zlepšila úplnosť a včasnosť údajov, ktoré sú dnes dostupné používateľom. Väčšina mesačných údajov sa napríklad odosiela do ôsmich týždňov od konca referenčného mesiaca, pričom v minulosti bola lehota tri až šesť mesiacov. Nariadenie lepšie vystihuje zmenu správania odvetvia vrátane rastúceho významu krátkodobých ciest a jednodňových návštev, narastajúcej dôležitosti neprenajatého ubytovania či ubytovania v menších zariadeniach, ako aj stúpajúceho vplyvu internetu na turistické rezervácie a odvetvie ako také.

Pri časti údajov nariadenie zároveň vyžaduje, aby sa Komisii zasielali mikroúdaje. V porovnaní so zasielaním agregovaných údajov táto inovácia umožňuje podrobnejšiu a pružnejšiu analýzu hospodárskych a sociálnych javov v cestovnom ruchu. Cestovný ruch v Európe má prevažne vnútroeurópsky rozmer. To znamená, že mikroúdaje z harmonizovanej európskej štatistiky dopytu v oblasti pasívneho cestovného ruchu predstavujú zdroj štatistických údajov o dopyte v oblasti aktívneho cestovného ruchu cieľového členského štátu bez dodatočného zaťaženia a zabránenia duplicitnému zisťovaniu tokov v oblasti cestovného ruchu. Eurostat vypracoval analytické správy o aktívnom cestovnom ruchu na základe pasívnych tokov pozorovaných v iných krajinách. Dostupnosť údajov však pri niektorých krajinách obmedzuje malá vzorka ciest z určitých iných krajín pôvodu, čo má vplyv predovšetkým na dostupnosť údajov o krajinách, ktoré sú menej populárnymi destináciami. Viacero krajín skúma, či by sa tento zdroj dal použiť na čiastočné nahradenie aktuálnych (nákladných) zisťovaní na hraniciach alebo ako vstup pre ďalšie oficiálne štatistiky (napríklad cestovná položka na účte služieb štatistiky platobnej bilancie).